TPS TV | Kooste: TPS - GBK 7-0 (28.05.2017)
00.22 1-0 Riikka Ketoja
01.09 2-0 Hanna Ruohomaa
01.41 3-0 Hanna Ruohomaa
02.55 4-0 Hanna Ruohomaa
03.32 5-0 Jutta Ramtala
06.44 6-0 Netta Hannula
07.59 7-0 Jutta Rantala
TPS:n mahtitahti Naisten liigassa vaan jatkuu. Tänään TPS:n jalkoihin jäi kokkolalainen sarjanousija GBK, jolla ei ollut kyllä mitään mahdollisuuksia haastaa nykyistä Palloseuraa. Ottelun tylyt loppulukemat 7-0 kertovat kaiken olennaisen, vaikka maaleja olisi voinut syntyä ainakin jokunen vielä lisää.
TPS:n maali-iloittelun aloitti 6. minuutin kohdalla keskikentän pohjan puurtaja Riikka Ketoja, jolle maali oli TPS-paidassa ensimmäinen. Sitten vähän taas pelattiin, kunnes alkoi Hanna Ruohomaan vastustamaton show, joka huipentui 1. puoliajan viimeisellä vartilla tyylipuhtaaseen knallitemppuun. Hannan kolmas osuma juuri ennen taukoa huipensi koko hänen ottelunsa. Annika Haanpää pisti loistavan pystysyötön linjan taakse, Ruohomaa rullasi täyteen vauhtiin ja iski läpiajonsa päätteeksi pallon GBK:n maalin oikeaan alanurkkaan. Knalli oli Hannalle jo kauden toinen.
Jutta Rantala heilutteli tahtipuikkoa ottelun 2. puoliajan alussa naulaamalla Haanpään syötön maalin takanurkkaan 48. minuutin kohdalla. TPS:llä oli senkin jälkeen paikkoja vaikka millä mitalla, mutta 2. puoliajalla GBK:n maalille vaihdettu Ada Widjeskog venyi useaan kertaan aivan huipputorjuntaan. Ottelun viimeisellä kympillä TPS onnistui kuitenkin vielä kaksi kertaa. Ensin Netta Hannula ajoi oikealta reunalta boksiin ja tinttasi pallon maalin vasempaan nurkkaan 84. minuutin kohdalla. Se oli Ketojan tavoin myös Hannulan ensimmäinen TPS-osuma liigassa.
Naisten liigan tämän kauden maalipörssin kärkipaikkaa pitävän Rantalan maalisaldo nousi jo 11:een ottelun lisäajalla, kun hänen kova ja tarkka vetonsa painui GBK:n verkkoon käytännössä ottelun viimeisellä sekunnilla. TPS:n hyökkäystehot ovat olleet koko kauden ajan todella kovat, mutta nyt myös puolustaminen on tuottanut kaksi nollapeliä peräkkäin.
TPS:n esitys oli GBK:ta vastaan kaikin puolin vakuuttava, vaikka joukkueen kokoonpanosta puuttui todella monta runkopelaajaa. Sini Laaksonen palasi pitkästä aikaa TPS:n kokoonpanoon ja myös Milla Rantamäki pelasi ensimmäiset liigaminuuttinsa TPS-paidassa. Ainoa negatiivinen asia oli sadannesta liigaottelustaan palkitun Siiri Hammarin loukkaantuminen 1. puoliajalla.
TPS piti voittonsa myötä sarjan kärkipaikasta kiinni ja nousi jo 25:een pisteeseen maalierolla 30-10.
GBK, Naisten Liiga